McCain: SHBA të përdorin ndikimin e tyre në Egjipt
Senatori McCain tha se deri tani, Shtetet e Bashkuara u kanë dërguar një mesazh shumë të paqartë atyre që shkaktuan kaos në rrugët e Kajros
Senatori amerikan John McCain thotë se Shtetet e Bashkuara duhet të përdorin ndikimin e tyre për t'i dhënë fund dhunës në Egjipt. Ai i bëri komentet gjatë një vizite në Japoni. Dje, Presidenti Barak Obama u takua me ekipin e sigurimit kombëtar për të rishikuar ndihmën amerikane ndaj Egjiptit. Por zyrtarët amerikanë hodhën poshtë njoftimet se ndihma për aleatin e vjetër është pezulluar. Duke folur me gazetarët gjatë një vizite zyrtare në Japoni, zoti McCain reagoi ndaj komenteve të kryeministrit të përkohshëm egjiptian, Hazem el-Beblawi, i cili tha se çdo veprim i Shteteve të Bashkuara për të prerë ndihmën ushtarake ndaj vendit të tij do të ishte një "shenjë shumë e keqe." Senatori McCain tha se komentet e zotit el-Beblawi tregojnë se Shtetet e Bashkuara mund të kenë një efekt mbi situatën në Egjipt. Senatori McCain tha se deri tani, Shtetet e Bashkuara i kanë dërguar një mesazh shumë të paqartë atyre që shkaktuan kaos në rrugët e Kajros. Zoti McCain ndodhet në Japoni, ku sot u takua me Kryeministrin Shinzo Abe për të diskutuar mbi marrëdhëniet mes dy vendeve. Kryeministri i përkohshëm egjiptian, Hazem el-Beblawi tha në një intervistë për televizionin ABC News se humbja e fondeve amerikane do të ndikojë në ushtrinë e Egjiptit "për një farë kohe." Por ai tha gjithashtu se ushtria ka "mbijetuar" më parë për dekada me radhë me mbështetjen ushtarake ruse. Zoti Beblawi tha se Egjipti dhe Shtetet e Bashkuara kanë nevojë për njëri-tjetrin, po ashtu si vendi i tij ka nevojë për marrëdhëniet me vendet evropiane dhe aziatike. Komentet e tij vijnë ndërkohë që Shtetet e Bashkuara dhe Bashkimi Evropian po shqyrtojnë mbështetjen e tyre financiare për Egjiptin.